यह शिकायत आम है कि पिछड़े, दलितों, आदिवासियों, धार्मिक अल्पसंख्यकों व महिलाओं की दुर्दशा और बदहाली से जुड़ी खबरों को समाचारपत्रों में जगह नहीं दी जाती। टीवी चैनलों को तो शुरू से ही ऐसी ख़बरों से परहेज़ रहा है। हर जिले में पाठकों को एक सूची तैयार करनी चाहिए कि कौन से समाचारपत्र किस तरह की खबरों से उन्हें दूर रख रहे हैं। जिले के पाठकों के लिए केवल जिले में होने वाली खबरें ही मायने नहीं रखती हैं। खबरें किसी भी जिले के पाठकों को पूरे देश और समाज से जोड़ती हैं। लेकिन समाचार-पत्र किसी जिले की खबर को केवल उसी जिले के पाठको को परोसकर उनके जुड़ाव को सीमित कर देते हैं। देश के एक हिस्से से दूसरे हिस्से के जुडऩे का अर्थ लोगों के सुख-दुख से जुडऩा होता है लेकिन समाचारपत्र अपने पाठकों के केवल बाजार से जुडऩे को ही देश से जुडऩे के रूप में देखते हैं।